**«Khai»** eller **«Hi»** (hebraisk: חי; norsk oversettelse: *i live*) er en israelsk popsang fra 1983 som ble fremført av artisten Ofra Haza. Sangen er skrevet av Avi Toledano og Ehud Manor. Sangen var Israels bidrag til Eurovision Song Contest 1983, der den endte på en andreplass.

Om sangen
---------

Sangens tittel er det hebraiske ordet for *i live* eller *lever*, og det kan transkriberes til latinske bokstaver på en rekke måter. Under konkurransen i 1983 og kommersielt ble tittelen transkribert som «Hi», ellers har tittelen blitt transkribert som «Khay», «Jai», «Hay» eller «Chai». Ordet uttales omtrent som *khaj* – der *kh* uttales som *ch* i tyske Bach. Avi Toledano, som hadde representert Israel i konkurransen året før, komponerte låten, mens Ehud Manor skrev teksten.

Ordet har en sentral betydning for jøder, og brukes som en metafor i forbindelse med omtale av forsøk på å utslette jøder og staten Israel. I sangteksten heter det: 

> Jeg er fremdeles i live, i live, i live,  
> Israels folk er i live  
> Dette er sangen som bestefar i går sang til pappa  
> Og i dag er det til meg.
> 
> 
> Ehud Manor: «Khai»
> 
> 

Sangen og teksten fikk enda større mening siden Eurovision Song Contest dette året fant sted i Tyskland og München – på mange måter arnestedet for nazismens og Holocausts fremvekst. München var dessuten åstedet for München-massakren under Sommer-OL elleve år tidligere, der seks israelske trenere, fem israelske atleter, én vesttysk politimann og fem av terroristene ble drept.

Eurovision Song Contest
-----------------------

Sangen var ett av tretten bidrag i den israelske sangkonkurransen Kdam Eurovision i Jerusalem 5. mars 1983. Ofra Haza fremførte sangen med fem støttevokalister som alle var iført gule kostymer. Syv regionale juryer kåret den til vinner, og som vinnerbidrag fikk «Khai» representere Israel i Eurovision Song Contest 23. april samme år i München.

I den internasjonale finalen var «Khai» det 16. bidraget ut på scenen av 20 sanger. Også her hadde Haza med seg fem støttevokalister i gule kostymer. Silvio Nancy Brandes dirigerte det tyske orkesteret som akkompagnerte låten.

I avstemningen fikk bidraget poeng fra alle land, unntatt Kypros og Tyrkia. Nederland og Østerrike ga 12 poeng, mens flere andre land ga bidraget 10 poeng. Til slutt endte «Khai» opp på en andreplass med 136 poeng – kun 6 poeng bak vinneren «Si la vie est cadeau» fra Luxembourg.

Sangen ble utgitt på både hebraisk og engelsk under tittelen «High», og den fikk en viss suksess i Europa etter konkurransen. Ofra Haza ble senere internasjonalt kjent, og i 1988 toppet hun norske VG-lista og flere andre hitlister med sangen «Im nin' alu».

Referanser
----------

1. ↑  «Chai – lyrics». The Diggiloo Thrush. Besøkt 14. april 2020.
2. ↑  «ISRAELI NATIONAL FINAL 1983». *natfinals.50webs.com*. Besøkt 14. april 2020.
3. ↑  «Ofra Haza - Israel — Munich 1983». *eurovision.tv*. Besøkt 14. april 2020.
4. ↑  «Results of the Final of Munich 1983». *eurovision.tv*. Besøkt 14. april 2020.
5. ↑  «Ofra Haza - High / Hi!». *Discogs* **(engelsk)**. Besøkt 14. april 2020.
6. ↑  «norwegiancharts.com - Ofra Haza - Im nin' alu». *norwegiancharts.com*. Besøkt 14. april 2020.

| Utmerkelser og prestasjoner |
| --- |
| Forgjenger:**«Hora» med Avi Toledano** | **Israels bidrag i Eurovision Song Contest**(1983) | Etterfølger:**«Olé, Olé» med Izhar Cohen** |